《龙门洞》
宋代·冯山

古洞嵌岩活，青山气象浑。应龙常隐处，流水不知源。

斗险双峰秀，凌虚古木尊。怪藤寒覆坐，修竹尽当门。

混沌谁开凿，云烟自吐吞。深盘通海脉，横透露天痕。

日影循崖腹，泉声绕石根。江前尘不到，物外景常存。

避地仙踪迹，清人俗梦魂。功名归未得，回首谢岩阍。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。